4 mans verwoes my gesin in ’n sekonde – Plaasmoorde
Dr. Duncan Prinsloo (regs) en mnr. Herman de Jager bring hulde aan hul familielede wat in twee plaasaanvalle vermoor is. Foto: lisa hnatowicz
“’n Wonderlike gesin is in een sekonde verwoes toe vier mans in ons kamer ingebars en sonder om ’n woord te sê, my vrou langs my doodgeskiet het.”
Só het ’n emosionele dr. Duncan Prinsloo eergister by Fort Schanskop in Pretoria tydens ’n gedenkdiens vir slagoffers van plaasaanvalle vertel van die nag toe hy en sy vrou deel van Suid-Afrika se misdaadstatistieke geword het.
Rowers het hulle op hul plaas by Vaalbank buite Bronkhorstspruit aangeval.
Dieselfde koeël wat sy vrou, Laetitia (54), se dood veroorsaak het, het Prinsloo (62) in die rug getref en hom verlam gelaat.
Mev. Prinsloo is een van sowat 2 000 mense wat sedert 1994 in plaasaanvalle dood is.
“Ek loof God dat ek vandag voor julle kan staan, al is dit wankelrig,” het Prinsloo, wat sukkel-sukkel met ’n kierie oor die weg kom, gesê.
“As dit nie was vir die genade van die Here wat jou moed gee om voort te gaan nie, sou ’n mens maklik ná só ’n voorval gaan lê.”
Volgens Prinsloo strek die implikasies van wat met hom en sy gesin gebeur het veel verder as dat hy sukkel om te loop.
Benewens die emosionele skade wat sy jongste dogter opgedoen het toe sy dié nag haar ma dood in haar bed en haar pa verlam op die vloer gekry het, is hy ook nie meer die hardwerkende, gesonde veearts met ’n praktyk wat veral boere bedien het nie.
Sowat 45 mense wat op sy plaas woon en in sy praktyk werk, word ook deur moontlike werkloosheid in die gesig gestaar omdat hy nie meer sy werk ten volle kan doen nie.
Prinsloo beoog om sy plaas te verkoop omdat hy dit nie meer kan behartig nie.
Verder leef Prinsloo in sy huis op die plaas wat hy wil verkoop soos ’n gevangene omdat dit soos ’n tronk lyk.
“As jy in die nag buite toe gaan, is die vrees in jou. Jy kan nie deur slaap nie, want as jy ’n geluid hoor, is jy wakker.”
Prinsloo het gesê as hy ooit weer ’n onbekende man in sy huis kry wat hom bedreig, sal hy skiet. “Daar word van my verwag om daardie tyd van die oggend vir ’n inbreker te vra wat hy in my huis soek.
“Die antwoord wat ek sal kry, is hoogs waarskynlik ’n koeël,” het Prinsloo gesê.
Mnr. Herman de Jager, wie se pa, Piet (65), in September 2003 op sy plaas Laatsgevonden in Levubu doodgeskiet is, het by dieselfde geleentheid gesê hy hoop dat hy eendag die mans wat sy pa vermoor het, kan vergewe sodat hy ook vergewe kan word vir die haat wat hy in hom dra.
Author rudiprinslooPosted on Februarie 8, 2010 Maart 23, 2010
Vorige Previous post: Man (63) op kleinhoewe vermoor
Volgende Next post: Ma (79) stap 4 km vir hulp